U-I-55/15
Natisni
Opravilna št.:
U-I-55/15
Datum odločitve:
22. 6. 2015
ECLI:
ECLI:SI:USRS:2015:U.I.55.15
Akt:
Zakon o spremembah in dopolnitvah Zakona o zakonski zvezi in družinskih razmerjih (ZZZDR-D), 1., 2., 3. in 5. čl.
Izrek:
Pobuda za začetek postopka za oceno ustavnosti 1., 2., 3. in 5. člena Zakona o spremembah in dopolnitvah Zakona o zakonski zvezi in družinskih razmerjih se zavrže.
Evidenčni stavek:
Ustavno sodišče ni pristojno za presojo zakona, ki ga je Državni zbor sprejel, vendar zaradi uvedbe referendumskega postopka za njegovo uveljavitev še ni začel veljati.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Robert Hlede, Koper
Datum vloge:
17. 4. 2015
Vrsta odločitve:
sklep
Vrsta rešitve:
zavrženje
Dokument:
US30706
Dokument v PDF obliki:
U-I-55-15.pdf
136 KB
Prenesite datoteko
U-I-55/15-10
22. 6. 2015
SKLEP
Ustavno sodišče je v postopku za preizkus pobude Roberta Hledeta, Koper, na seji 22. junija 2015
sklenilo:
Pobuda za začetek postopka za oceno ustavnosti 1., 2., 3. in 5. člena Zakona o spremembah in dopolnitvah Zakona o zakonski zvezi in družinskih razmerjih se zavrže.
OBRAZLOŽITEV
1. Pobudnik izpodbija v izreku navedene določbe Zakona o spremembah in dopolnitvah Zakona o zakonski zvezi in družinskih razmerjih (v nadaljevanju ZZZDR-D), ki ga je Državni zbor sprejel 3. 3. 2015. Zatrjuje neskladje izpodbijane ureditve z 8. členom in s tretjim odstavkom 53. člena Ustave, 16. členom Splošne deklaracije človekovih pravic iz leta 1948 (Človekove pravice, Zbirka mednarodnih dokumentov, I. del, Univerzalni dokumenti, Društvo za ZN za Republiko Slovenijo, Ljubljana 1995, str. 1 – Splošna deklaracija ZN) in 12. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP). Ustavnemu sodišču predlaga, naj razveljavi izpodbijane določbe.
2. Skladno s prvo alinejo prvega odstavka 160. člena Ustave je Ustavno sodišče pristojno odločati o skladnosti zakona z Ustavo. Ustavno sodišče je na podlagi navedene določbe Ustave pristojno presojati le zakone, ki so objavljeni in ki veljajo, pod določenimi pogoji pa je pristojno presojati tudi zakone, ki ne veljajo več.
3. Državni zbor je sprejel ZZZDR-D, vendar že zgolj s tem dejanjem ZZZDR-D ni začel veljati. Za njegovo uveljavitev so potrebni še razglasitev (prvi odstavek 91. člena Ustave) ter objava v Uradnem listu Republike Slovenije in potek vakacijskega roka (154. člen Ustave), do katerih pa zaradi vložene pobude za naknadni zakonodajni referendum o ZZZDR-D ni prišlo. Zadržanje objave zakona je namreč pomembna pravna posledica vložene zahteve oziroma pobude za naknadni zakonodajni referendum (prim. z odločbo št. U-I-104/01 z dne 14. 6. 2001, Uradni list RS, št. 45/01 in 52/01, ter OdlUS X, 123).
4. Ker je uveljavitev ZZZDR-D preprečila uvedba referendumskega postopka za njegovo uveljavitev, ZZZDR-D še ni začel veljati. Ustavno sodišče zato ni pristojno za njegovo presojo in je bilo treba pobudo zavreči.
5. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 –
uradno prečiščeno besedilo
in 109/12 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik